**ΘΕΜΑ: Υπογραφή λογαριασμού**

Ημ/νία υποβολής ***21/07/2022***

**Ερώτηση**

“Ένας λογαριασμός έργου συντάσσεται από τον ανάδοχο και υποβάλλεται στη Διευθύνουσα Υπηρεσία που τους ελέγχει, τους διορθώνει και τους εγκρίνει μέσα σε έναν (1) μήνα.

Στη συνέχεια υπογράφεται από τον/τους επιβλέποντα/ες και θεωρείται από τον προϊστάμενο της τεχνικής υπηρεσίας”.

Μπορούμε να εξοφλήσουμε έναν λογαριασμό με υπογραφή μόνο από τον ένα επιβλέποντα και από τον προϊστάμενο (αυτός που θεωρεί) της τεχνικής υπηρεσίας, αναλαμβάνοντας και τον ρόλο του επιβλέποντα και να μείνει κενή η υπογραφή του ενός επιβλέποντα;

**Απάντηση:**

Σύμφωνα με τα οριζόμενα στο Άρθρο 136 του Ν.4412/2016 («Διοίκηση του έργου – Επίβλεψη»), η παρακολούθηση, ο έλεγχος και η διοίκηση των έργων ασκούνται από την αρμόδια τεχνική υπηρεσία του φορέα κατασκευής του έργου (διευθύνουσα ή επιβλέπουσα υπηρεσία), η οποία ορίζει τους τεχνικούς υπαλλήλους που θα ασχοληθούν ειδικότερα με την επίβλεψη.

Μετά την υπογραφή της εργολαβικής σύμβασης και τον ορισμό του τμήματος που θα αναλάβει καθήκοντα Διευθύνουσας Υπηρεσίας Κατασκευών, ο Προϊστάμενος του εν λόγω τμήματος, σε συνεργασία με το Διευθυντή, εκδίδει έγγραφη εντολή (συνιστάται η έκδοση απόφασης) με την οποία ορίζει την ομάδα, που θα επιβλέψει την κατασκευή του έργου). Η διευθύνουσα υπηρεσία ορίζει ως επιβλέποντες και βοηθούς αυτών για το έργο ή τμήματά του ή είδη εργασιών τεχνικούς υπαλλήλους, που έχουν την αντίστοιχη δυνατότητα, ανάλογα με τα στελέχη που διαθέτει, τις υπηρεσιακές ανάγκες και την αξιολόγηση του έργου και του προσωπικού. (παρ.3 Άρθ. 136 Ν.4412/2016).

Σημειωτέον ότι :

* Το πνεύμα του Νόμου είναι ότι ο κύριος Επιβλέποντες όλων των Έργων της Υπηρεσίας της οποίας προΐσταται είναι στην ουσία ο **Προϊστάμενος της διευθύνουσας υπηρεσίας,** Οι επιβλέποντες αποτελούν τους **άμεσους βοηθούς αυτού** στην άσκηση των καθηκόντων της που σχετίζονται με το έργο, όπως αυτά ορίζονται στις επί μέρους διατάξεις του παρόντος Νόμου
* Στην εν λόγω εντολή ορίζονται **ονομαστικά οι τεχνικοί υπάλληλοι** του τμήματος που απαρτίζουντην **ομάδα επίβλεψης** καθώς και **ο τομέας υπευθυνότητας ενός εκάστου.**
* **Δεν αποκλείεται η άσκηση της επίβλεψης από τον προϊστάμενο της διευθύνουσας υπηρεσίας**

Με βάση τα ανωτέρω αλλά και την πάγιας αρχής του Διοικητικού δικαίου όπου για να είναι εκτελεστή μία διοικητική πράξη απαιτείται η υπογραφή του υπερκείμενου οργάνου, αναφέρουμε χαρακτηριστικά παραδείγματα όπως

• Ο έλεγχος του λογαριασμού μπορεί να γίνει και από συνεργείο της υπηρεσίας, στο οποίο συμμετέχει υποχρεωτικά ο επιβλέπων το έργο» (σύμφωνα με τα οριζόμενα στο αρθ. 8 του Ν.4412/2016)

• Στον κανόνα αυτό υπάγεται και η πρόβλεψη σε επόμενο εδάφιο του ιδίου Άρθρου που ορίζει ότι λογαριασμός μπορεί να εγκριθεί από Διευθύνουσα Υπηρεσία (ΔΥ) και χωρίς την υπογραφή του επιβλέποντος (δηλ. με υπογραφή του Πρ/νου της ΔΥ)

Στην περίπτωση απουσίας του Επιβλέποντα (λόγω κανονικής άδειας αυτού), οι αρμοδιότητές του δεν υποκαθιστούνται από τον Βοηθό αυτού, πλην (συνήθως επειγουσών) εξαιρετικών περιπτώσεων (Λήψη μέτρων ασφαλείας, αναγραφή σημαντικών συμβάντων στο Ημερολόγιο του Έργου του Άρθρου 146 , Επείγουσες Πρόσθετες εργασίες του Άρθ. 155 κλπ.)

Παράλληλα, προς αποφυγή ενδεχόμενων πειθαρχικών παραβάσεων εκ μέρους της Διοίκησης, δύναται, αυτή να του εκχωρήσει την δυνατότητα λήψης όλων των αναγκαίων μέτρων προς αποφυγή των συνεπειών λόγω υπαίτιας παράλειψης των οφειλόμενων ενεργειών από όργανα του φορέα κατασκευής του έργου του Άρθρου 141 για τους λόγους που αναφέρονται σε αυτό,

Στην περίπτωση μακροχρόνιας απουσίας του Επιβλέποντα η Διοίκηση προβαίνει στην έκδοση νέας Απόφασης ορισμού ομάδας Επίβλεψης.